**Toetus COVID-19 puhangust mõjutatud reisilaevade operaatoritele**

**Kahju hüvitamise suuruse arvestamine**

Vastavalt määruse „COVID-19 haigust põhjustava koroonaviiruse puhangust mõjutatud reisilaevade operaatoritele toetuse andmise tingimused ja kord“ 09.10.2020 nr. 60 eelnõu seletuskirjale

§ 8 sätestab kahju hüvitamise suuruse arvestuse.

Lõike 1 kohaselt on hüvitatavaks kahjuks toetuse perioodil toetatava liiniveoga seonduv tulude ja muutuvkulude vahe, võrreldes toetatavale perioodile vastava perioodiga 2019. aastal (võrdlusperiood).

Lähtudes Riigiabi loa SA.57643 punktist 21, on kahju suuruse tuvastamise valem järgnev:

(R2019 – R2020) – (V2019 – V2020) = kahjuhüvitise summa

Milles:

* R2019 tähistab võrdlusperioodi tulusid 2019. aastal;
* R2020 tähistab käesoleva meetme toetusperioodi tulusid 2020. aastal;
* V2019 tähistab 2019. aasta võrdlusperioodi muutuvkulusid;
* V2020 tähistab käesoleva meetme toetusperioodi muutuvkulusid 2020. aastal.

Kahju hüvitamist on võimalik taotleda ka lühemale perioodile kui kogu toetuse periood. Lühemale perioodile abi taotlemise võimalus on mõeldud eelkõige Eesti ja Rootsi vahelise regulaarse reisijate liiniveo opereerimisega seonduva kahju hüvitamise osas, kuna käesoleva määruse jõustumise seisuga ei ole teada kuna vastav periood lõppeb ning lähtudes Riigiabi loast, on kahju hüvitamine võimalik ainult auditeeritud andmete alusel. Teisisõnu, tulevikus tekkinud kahju hüvitamine käesoleva meetme alusel riigiabi reeglitest tulenevalt võimalik ei ole.

Lühemale perioodile toetuse taotlemise puhul kohaldatakse toetusperiood ja võrdlusperiood vastavalt toetust taotletavale perioodile.

§ 8 lõige 2 toob välja indikatiivse nimekirja tuludest, millega kahju suuruse arvutamisel arvestatakse.

8 lõige 3 toob välja indikatiivsed muutuvkulud, millega kahju suuruse arvutamisel arvestatakse.

§ 8 lõige 4 selgitab, et vajadusel on võimalik kahju suuruse arvutamisel arvestada lisaks tulude ning muutuvkulude muutusele ka muudatustega püsikuludes. Üldise eeldusena näeb abimeede ette, et toetust taotletava perioodi ning võrdlusperioodi püsikulud on samad. Siiski on vajalik meetme aluseks olevast riigiabi loast tulenevalt arvestada ka faktilise olukorra muutusega, mis võivad mõjutada kahju suurust. Eelkõige on sellisteks muudatusteks näiteks täiendavate laevade toetatavatele laevaliinidele toomine peale võrdlusperioodi, millega kaasneks ka muudatus toetatavate laevaliinidega seonduvates püsikuludes.

§ 8 lõige 5 sätestab riigiabi loast tulenevad nõuded, mille eesmärk on tagada, et toetusega ei hüvitata kahju, (i) mille eest vastutab toetuse saaja, (ii) mille osas on toetuse saajal õigus nõuda hüvitamist kolmandalt isikult, (iii) mille katteks on toetust eraldatud ega kahju, (iv) mis on varem hüvitatud riigieelarvest või Euroopa Liidu või välisvahenditest. Eelnev tähendab, et juhul kui toetuse saaja on saanud toetust toetatavate laevaliinidega seonduvalt teistelt Euroopa Liidu liikmesriikidelt, väheneb käesoleva meetme alusel makstav kahju hüvitis eeltoodud toetuste võrra.

§ 8 lõike 6 kohaselt peab abi saaja poolt esitatud kahju suurus ning selle arvestus põhinema auditeeritud andmetel (vt.audiitori kinnituskirja juhisest) ning olema kinnitatud sõltumatu audiitori poolt. Nõue põhineb käesoleva meetme aluseks oleva riigiabi loa punktis 26\* toodud tingimusel.

\* <https://ec.europa.eu/competition/elojade/isef/case_details.cfm?proc_code=3_SA_57643>